

Αθήνα, 30 Μαΐου 2024

**ΔΕΛΤΙΟ ΤΥΠΟΥ**

Ο Πρωθυπουργός και πρόεδρος της ΝΔ, κος Κυριάκος Μητσοτάκης, μίλησε στο Ρ/Σ Παραπολιτικά 90.1 fm στην εκπομπή «Μπρα ντε φερ» με τους δημοσιογράφους Δημήτρη Τάκη και Χριστίνα Κοραή.

Μεταξύ άλλων, επεσήμανε:

ΔΗΜ.: Κύριε πρόεδρε καλημέρα ευχαριστούμε πολύ για την τιμή και την χαρά να συνομιλήσουμε μαζί σας.

ΔΗΜ: Καλημέρα σας κύριε Πρωθυπουργέ

**Κ.ΜΗΤΣΟΤΑΚΗΣ:** Καλημέρα, το έχουμε φαίνεται γούρι να μιλάμε μέσα από το αυτοκίνητο καθ΄οδόν σε κάποια περιοδεία μου.

ΔΗΜ.: Δεν σας πήγε και άσχημα την προηγούμενη φορά που το κάναμε

**Κ.ΜΗΤΣΟΤΑΚΗΣ:** Για αυτό και δεν αλλάζουμε τα γούρια μας διότι είμαστε και γουρλήδες

ΔΗΜ.: Το έχετε αποδείξει πια δηλαδή πέσατε μέσα 3 στα 3 στις προβλέψεις

**Κ.ΜΗΤΣΟΤΑΚΗΣ:** Επιτρέψτε μου να ξεκινήσω εκφράζοντας τη μεγάλη μου χαρά σήμερα για τρεις λόγους. ο πρώτος ως Ολυμπιακός για την μεγάλη επιτυχία της ομάδας μας, ο δεύτερος ως Έλληνας για την επιτυχία του ελληνικού ποδοσφαίρου και θέλω θερμά να συγχαρώ τους ποδοσφαιριστές, τον προπονητή, τη διοίκηση. Είναι πάρα πολύ σημαντικό ότι αυτή η ομάδα έφτασε στην κορυφή της Ευρώπης 20 χρόνια μετά την μεγάλη επιτυχία του 2004 και νομίζω ότι σχεδόν όλοι οι φίλαθλοι ανεξαρτήτως ομάδας πρέπει να χάρηκαν για τη μεγάλη επιτυχία του ελληνικού ποδοσφαίρου. Και τρίτον είμαι χαρούμενος ως πρωθυπουργός γιατί διοργανώσαμε άρτια μια κορυφαία γιορτή του ποδοσφαίρου, χωρίς κανένα παρατράγουδο. Οι άνθρωποι προσήλθαν στο γήπεδο με απόλυτη ασφάλεια, δεν έγινε κανένα επεισόδιο και νομίζω ότι αυτή είναι η εικόνα η οποία πρέπει να κυριαρχήσει πια και στο ελληνικό πρωτάθλημα. Βάλαμε τις βάσεις πιστεύω και στα play off για να κάνουμε το ελληνικό πρωτάθλημα ευρωπαϊκό σε όλες του τις εκφάνσεις, όχι μόνο στην ποιότητα του ποδοσφαίρου αλλά και στην εικόνα που δίνουνε συνολικά τα γήπεδα

ΔΗΜ.: Θα σας μεταφέρουμε ένα σχόλιο το οποίο μας έκανε ο επικεφαλής του αθλητικού ρεπορτάζ των Παραπολιτικών, ο Αλ. Σόμογλου. Είπε ότι το γεγονός ότι ο πρωθυπουργός είναι και φίλαθλος βοήθησε στη νομοθεσία την οποία έφερε να γίνουνε τόσα ντέρμπι χωρίς να ματώσει μύτη, να κάνουμε αυτή την άριστη διοργάνωση χθες. Εδώ βέβαια υπάρχει και ένα ερώτημα πως είναι δυνατόν τη μια φορά να αφήνουμε τους Κροάτες να διασχίζουν τη μισή Ευρώπη και να σκοτώνεται και άνθρωπος και από την άλλη να έχουμε αυτή την άψογη διοργάνωση. Ποιο είναι το πραγματικό μας πρόσωπο κ. Πρόεδρε ;

**Κ.ΜΗΤΣΟΤΑΚΗΣ:** Η απάντηση η ειλικρινής είναι ότι μαθαίνουμε από τα λάθη μας και θέλουμε συνεχώς να γινόμαστε καλύτεροι. Το πραγματικό μας, ευρωπαϊκό πρόσωπο της Ελλάδος το δείξαμε χθες και ως προς την ευρωπαϊκή πορεία του Ολυμπιακού αλλά και ως προς το ότι είμαστε μια χώρα η οποία κατάφερε και οργάνωσε αυτή τη διοργάνωση. Κάντε τη σύγκριση λίγο γιατί πρέπει να αποδώσουμε τα εύσημα και στον Παναθηναϊκό για την κατάκτηση της Ευρωλίγκας αλλά πρέπει να ας πω ότι η διοργάνωση των Γερμανών του Final 4 ήταν κατώτερη των προσδοκιών σε σχέση με το πώς οργανώσαμε εμείς ένα πιο σύνθετο γεγονός καθώς μιλάμε για πολύ περισσότερους φιλάθλους.

ΔΗΜ.: Για να κλείσουμε το κομμάτι Ολυμπιακός θα θέλαμε να μας περιγράψετε πως γιορτάσατε το γκολ όταν μπήκε και μια βαθμολογία που δίνετε εσείς στους παίκτες.

**Κ.ΜΗΤΣΟΤΑΚΗΣ:** Ήμουνα στο σπίτι με φίλους, είχα και κανά δύο παναθηναϊκούς οι οποίοι πιστεύω ότι το χαρήκανε. Εγώ είχα κάνει την πρόβλεψή μου γιατί μου θυμίζει το 2004 και πράγματι το μομέντουμ της ομάδας ήταν τέτοιο που πίστευα ότι με τον ένα ή με τον άλλο τρόπο ο Ολυμπιακός θα κέρδιζε το ματς. Έγιναν μεγάλες συζητήσεις ποιες αλλαγές πρέπει να γίνουν, ποιες δεν πρέπει να γίνουν αλλά βλέπετε ότι όταν έχεις έναν σκόρερ σαν τον Ελ Κααμπί τον κρατάς στο παιχνίδι έστω και αν δεν έχει παίξει καλά γιατί μια φάση θα σου κάνει και θα σου καθαρίσει το ματς

ΔΗΜ.: Όταν μπήκε το γκολ φωνάξατε «γκολ!», σηκωθήκατε πάνω ;

**Κ.ΜΗΤΣΟΤΑΚΗΣ:** Εσείς τι λέτε; Να πω όμως ότι είναι πάρα πολύ σημαντικό καταρχάς ότι ο Ολυμπιακός έχει μια ομάδα νέων η οποία και αυτή έφτασε στην κορυφή της Ευρώπης, αυτό σημαίνει ότι κάτι σωστό γίνεται στις υποδομές της ομάδας. Λεω για την ομάδα Κ19 που κέρδισε και αυτή , να μην το ξεχνάμε κι αυτό. Δεν πρέπει να ξεχωρίσω αλλά ως φίλαθλος θέλω να ξεχωρίσω τον Ρέτσο διότι άκουσε πάρα πολλά. Έκανε ένα φοβερό ματς, έπαιζε σχεδόν με διάσειση από τα μισά του δευτέρου ημιχρόνου αλλά αν έπρεπε να ξεχωρίσω κάποιον χθες εγώ αυτόν θα ξεχωρίσω.

ΔΗΜ.: Πάμε στην καθημερινότητα, κύριε Πρόεδρε θα πιούμε ακριβό τον καφέ το καλοκαίρι; Θα είναι το taxi πιο ακριβό; Τέλη Ιουνίου τελειώνει η διορία που είχατε βάλει για τον μειωμένο ΦΠΑ, δεν μπορείτε να δώσετε άλλο ένα τρίμηνο να φύγει το καλοκαίρι; Θα πρέπει να ξαναπάει στα ύψη;

**Κ.ΜΗΤΣΟΤΑΚΗΣ:** Προφανώς και θα λάβουμε υπόψη μας και το γεγονός ότι η πρώτη ύλη του καφέ έχει αυξηθεί άρα ήδη υπάρχει μια επιβάρυνση στον καφέ που δεν εξαρτάται προφανώς από την πατρίδα μας αλλά από το γεγονός ότι ο καφές ως ένα διεθνώς εμπορεύσιμο προϊόν έχει αυξηθεί η τιμή της πρώτης ύλης. Θα το λάβουμε πολύ σοβαρά αυτό υπόψη και νομίζω ότι θα κάνουμε τα δέοντα για το ζήτημα του ΦΠΑ. Αλλά θέλω να θυμίσω κάτι γιατί γίνεται μια μεγάλη κουβέντα για το ζήτημα της μείωσης του ΦΠΑ σε ορισμένα βασικά αγαθά. Θέλω να θυμηθείτε ότι μειώσαμε τον ΦΠΑ στον καφέ, όταν τον μειώσαμε δεν είδαμε και καμία φοβερή μείωση στις τιμές αλλά είναι βέβαιο ότι αν αυξηθεί ο ΦΠΑ θα δούμε αύξηση. Απλά αυτό ας το λάβουμε υπόψη μας όταν με πολύ απλοϊκό τρόπο θεωρούμε ότι μειώνοντας τον ΦΠΑ θα δούμε αυτόματα μείωση στις τιμές όταν είναι βέβαιο ότι μειώνοντας τον ΦΠΑ θα έχουμε απώλειες εσόδων

**ΔΗΜ.:** Βλέπω ότι αφήνετε ένα παράθυρο ανοιχτό, δεν λέτε κατηγορηματικό όχι

**Κ.ΜΗΤΣΟΤΑΚΗΣ:** Εσείς το ερμηνεύετε όπως το θέλετε και είπα ότι λαμβάνουμε υπόψη και το γεγονός ότι έχει αυξηθεί η τιμή της πρώτης ύλης

ΔΗΜ.: Κάνατε μια εξαγγελία προχθές στο ACTION24 όσον αφορά το θέμα του AirBNB και τι άλλο αντικίνητρο μπορεί να μπει ούτως ώστε να μην γίνουν όλα τα ακίνητα στην Αθήνα και στην υπόλοιπη Ελλάδα AirBNB. Θα θέλαμε αν μπορείτε να μας εξειδικεύσετε αυτή την εξαγγελία δηλαδή να μας περιγράψετε αυτό το πλαφόν και αν θα ισχύσει σε όλες τις περιοχές της χώρας ή σε συγκεκριμένες

**Κ.ΜΗΤΣΟΤΑΚΗΣ:** Είναι ένα ζήτημα το οποίο το μελετάμε γιατί μας απασχολεί πολύ το ζήτημα της αύξησης των ενοικίων γιατί ειδικά για τα νέα ζευγάρια τα οποία είναι στο ενοίκιο αυτή τη στιγμή τα ενοίκια έχουν ανέβει και αυτό προφανώς είναι μια πολύ σημαντική οικονομική επιβάρυνση. Αυτό δεν αφορά τους ιδιοκτήτες, ευτυχώς στην Ελλάδα έχουμε υψηλό ποσοστό ιδιοκατοίκησης αλλά αφορά πάρα πολλούς συμπολίτες μας οι οποίοι είναι στο νοίκι. Όπως ξέρετε ήδη έχουμε κάνει σημαντικές παρεμβάσεις στην Golden visa, έχουμε κάνει παρεμβάσεις και στο AirBNB έτσι ώστε αυτοί που ουσιαστικά έχουν μετατρέψει το AirBNB σε μια κανονική επιχειρηματική δραστηριότητα να φορολογούνται ως επιχειρηματίες και όχι ως ιδιώτες οι οποίοι απλά μισθώνουν το δικό τους σπίτι για κάποιες μέρες το χρόνο. Εξετάζουμε, δεν είμαι έτοιμος να σας πω κάτι πιο συγκεκριμένο αυτή τη στιγμή, αν υπάρχει λογική να βάλουμε κάποιους πρόσθετους περιορισμούς, όχι σε όλη τη χώρα θέλω να το τονίσω, μόνο εκεί που έχουμε μεγάλες πιέσεις στις αυξήσεις των ενοικίων σχετικά με τον τρόπο με τον οποίο και τις ημέρες τις οποίες μισθώνονται τα σπίτια συνολικά.

ΔΗΜ.: Αυτός ο περιορισμός θα αφορά μόνο τους ιδιώτες ή και τις εταιρείες που έχουν και νοικιάζουν AirBNB

**Κ.ΜΗΤΣΟΤΑΚΗΣ:** Δεν θα σας πω κάτι περισσότερο αυτή τη στιγμή γιατί είμαστε σε φάση μελέτης ενός δύσκολου και σύνθετου προβλήματος γιατί δεν πρέπει να ξεχνάμε ότι αυτό το οποίο μπορεί να είναι επιβάρυνση για αυτόν ο οποίος νοικιάζει είναι όφελος για τον ιδιοκτήτη. Αλλά όμως δεν πρέπει να ξεχνάμε ότι το AirBNB ξεκίνησε στη λογική ότι μισθώνω για κάποιες μέρες το χρόνο το δικό μου σπίτι, δεν ξεκίνησε ως επιχειρηματική δραστηριότητα, μετετράπηκε στη συνέχεια σε επιχειρηματική δραστηριότητα άρα αυτοί οι οποίοι το έχουν μετατρέψει σε κανονική επιχειρηματική δραστηριότητα και όχι σε ένα συμπληρωματικό εισόδημα πρέπει να αντιμετωπίζονται ως επιχειρηματίες, να φορολογούνται ως επιχειρηματίες και να ρυθμίζονται ως προς τις υποχρεώσεις τους ως επιχειρηματίες.

ΔΗΜ.: Κύριε πρόεδρε θα σας ξαναγυρίσω στα θέματα της ακρίβειας που κατά τη γνώμη μου είναι η αχίλλειος πτέρνα της κυβέρνησης γιατί μας πονάει όλους. Θέλω να σας ρωτήσω έχετε ένα λειτουργικό σπίτι, έχετε τρία παιδιά συχνά είναι όλα εδώ , η σύζυγός σας σας είπε ποτέ «κοίτα αυτό εδώ σας ξέφυγε, αυτή η τιμή σε αυτό το προϊόν πήγε πολύ ψηλά». Κάνετε τέτοιες συζητήσεις στο σπίτι σας;

**Κ.ΜΗΤΣΟΤΑΚΗΣ:** Βεβαίως κάνουμε τις ίδιες συζητήσεις, ασχέτως οικονομικών δυνατοτήτων, που κάνει οποιοδήποτε ελληνικό νοικοκυριό. Η αλήθεια είναι και δεν το έχω κρύψει γιατί πρέπει να λέμε την αλήθεια στους πολίτες ότι έχουμε έναν επίμονο πληθωρισμό τροφίμων ο οποίος είναι υψηλότερος από τον μέσο ευρωπαϊκό όρο και πρέπει το ζήτημα αυτό να το αντιμετωπίσουμε. Έχουμε κάνει πολλά, δεν χρειάζεται να τα απαριθμήσουμε αυτή τη στιγμή διότι πιστεύω ότι έχουμε στηρίξει από την εποχή της πανδημίας την ελληνική οικογένεια και το ελληνικό νοικοκυριό και με έκτακτες βοήθειες αλλά και κάνοντας σημαντικές παρεμβάσεις, ρυθμιστικές ως προς την αγορά. Μπορούμε να κάνουμε και άλλα, επιμένω πολύ στην ανάγκη να υπάρχει μια ευρωπαϊκή απάντηση στο ζήτημα της διαφορετικής τιμολόγησης των πολυεθνικών εταιρειών διότι υπάρχουν φαινόμενα τέτοια το ίδιο προϊόν να πωλείται πολύ πιο ακριβά στην Ελλάδα απ’ ότι σε άλλες ευρωπαϊκές αγορές και αυτό είναι κάτι το οποίο η Ευρώπη κανονιστικά μπορεί να το αντιμετωπίσει. Έρχεται λοιπόν η μικρή Ελλάδα και λεει «ελάτε να τα βάλουμε με τις μεγάλες πολυεθνικές». Ψάχνουμε και έχουμε βρει ευρωπαίους συμμάχους σε αυτή την προσπάθεια και είναι παράξενο ότι η Αριστερά που ήταν πάντα κατά των μονοπωλίων και των ολιγοπωλίων φαίνεται να συντάσσεται με τα ολιγοπώλια και τα μονοπώλια και να μην στηρίζει την ελληνική πρωτοβουλία η οποία στο δικό μου το μυαλό είναι και τελείως αυτονόητη. Καμια φορά καλό είναι να αφήνουμε τις κομματικές αντιπαραθέσεις στην άκρη και όταν κάτι προτείνεται το οποίο είναι αντικειμενικά σωστό να μπορούμε να χτίζουμε ένα εθνικό μέτωπο. Εμείς κατά καιρούς έχουμε υιοθετήσει και προτάσεις της αντιπολίτευσης. Να αναφέρω ότι τα ζητήματα της Golden visa τα είχε θίξει πρώτος ο κ. Ανδρουλάκης στη Βουλή. Είχα πει στη Βουλή «αυτό που λες είναι σωστό και θα το μελετήσουμε και θα παρέμβουμε». Έτσι γίνεται πολιτική, δεν μπορεί μονίμως η αντιπολίτευση να είναι απέναντι σε ότι κάνει η κυβέρνηση, αυτό δεν μου φαίνεται ούτε λογικό ούτε σωστό και πόσο μάλλον την επόμενη μέρα στην Ευρώπη θα χρειαστεί να δουλέψουμε και με τους σοσιαλιστές και με τους φιλελεύθερους απέναντι στα άκρα και να συνδιαμορφώσουμε ευρωπαϊκές πολιτικές. Άρα λίγο μέτρο μερικές φορές σε αυτή την ανεξέλεγκτη κριτική ότι η χώρα πηγαίνει από το κακό στο χειρότερο. Δεν είναι αυτή η εικόνα της Ελλάδος σήμερα. Η χώρα πάει καλύτερα, υπάρχει μια συγκρατημένη αισιοδοξία παρά τις δυσκολίες, ο τουρισμός πάει από ρεκόρ σε ρεκόρ, οι μισθοί αυξάνονται, η ανεργία μειώνεται, να δούμε και την μεγάλη εικόνα. Δεν είπαμε ότι δεν υπάρχουν προβλήματα αλλά αυτή η κριτική νομίζω ότι αδικεί την προσπάθεια που κάνουμε όλοι μας και κάνει τελικά όλη η ελληνική κοινωνία να ξεφύγει από τα δύσκολα χρόνια της κρίσης

ΔΗΜ.: Μια και λέτε για το μέτρο στην αρχή της προεκλογικής περιόδου υπήρξε ο φόβος ότι ενδεχομένως να μην υπάρξει καθόλου μέτρο από τα κόμματα στα δεξιά της ΝΔ με αφορμή την αξιοποίηση της εκκλησίας στην προεκλογική αντιπαράθεση, είχε μπει και η λέξη «χριστιανόμετρο» όμως ξαφνικά ήρθε η παρέμβαση του Αρχιεπισκόπου και όλα αυτά φαίνεται να πήγαν στην άκρη. Θέλω να μας πείτε πόσο θεωρείτε ότι αυτή η παρέμβαση ακύρωσε την προσπάθεια όλων αυτών των κομμάτων να εμπλέξουν την εκκλησία στην προεκλογική αντιπαράθεση των ευρωεκλογών

**Κ.ΜΗΤΣΟΤΑΚΗΣ:** Πιστεύω ότι αυτό το θέμα έκλεισε πριν από το Πάσχα και έκλεισε με τον σωστό τρόπο και από την πλευρά της εκκλησίας με μια αυστηρή τοποθέτηση του Αρχιεπισκόπου ότι δεν είναι δυνατόν αν γίνονται κομματικές επιλογές με κριτήριο του δήθεν ποιος είναι πιο χριστιανός από τον άλλο. Αυτό δεν είναι σοβαρά πράγματα! Η εκκλησία ενώνει, η πίστη ενώνει και καλό είναι να αφήνουμε την εκκλησία έξω από τις κομματικές αντιπαραθέσεις και νομίζω ότι αυτό σε μεγάλο βαθμό επιτεύχθηκε καθώς αυτοί οι οποίοι επιχείρησαν να τα πουν αυτά φαίνεται ότι δεν έχουν επανέλθει. Από εκεί και πέρα τα κόμματα τα οποία κινούνται στα δεξιά της ΝΔ τα οποία πρεσβεύουν έναν υποτίθεται πιο σκληρό πατριωτισμό νομίζω ότι θα πρέπει να αναθεωρήσουν. Σημερα η Ελλάδα είναι πιο ισχυρή, πιο θωρακισμένη, με περισσότερες συμμαχίες από ότι ήταν πριν από 5 χρόνια. Η φωνή της μετράει στην Ευρώπη.

ΔΗΜ.: Να πάμε στην επιστολική ψήφο. Πρέπει να σας πούμε ότι είμαστε προκατειλημμένοι γιατί ψηφίσαμε και οι δύο με επιστολική. Θέλαμε να δοκιμάσουμε το καινούργιο μέτρο και οφείλουμε να ομολογήσουμε ότι είναι ωραίο.

Κ.ΜΗΤΣΟΤΑΚΗΣ: Δεν είναι ωραίο, είναι ένα επίτευγμα δημοκρατίας, μια κατάκτηση δημοκρατική, μια θεσμική τομή και για τους συμπολίτες μας εντός Ελλάδος και για τους εκτός Ελλάδας συμπολίτες μας. Να θυμίσετε ότι έχουμε προθεσμία, για τους εκτός Ελλάδας έχει ήδη παρέλθει η προθεσμία. Για τους εντός Ελλάδας πήρατε τον φάκελο, μην ξεχάσετε να τον στείλετε, μην τον αφήσετε για τελευταία στιγμή. Μην το αμελήσετε γιατί είναι σημαντικό να ψηφίσουν όσο το δυνατόν περισσότεροι από τις 200 χιλιάδες που έλαβαν το υλικό. Πάντως είδατε ότι το ελληνικό κράτος οργάνωσε άψογα μια σύνθετη διαδικασία

ΔΗΜ.: Έχουμε και εθνικές εκλογές μπροστά θα τη φέρετε την επιστολική ψήφο και για τις εθνικές νωρίτερα και επίσης αυτή τη φορά θα ακολουθήσετε τη σωστή οδό; Δεν θα το φέρτε ξαφνικά και θα τους πείτε take it or leave it... Πότε και αν θα δεχτείτε προτάσεις της αντιπολίτευσης;

**Κ.ΜΗΤΣΟΤΑΚΗΣ:** Εδώ δεν είναι θέμα να δεχτούμε προτάσεις ξέρουμε τι πρέπει να κάνουμε. Θα το κάνουμε αμέσως, εννοώ θα είναι από τις πρώτες νομοθετικές μας πρωτοβουλίες, πριν το τέλος του έτους αυτό θέλω να έχει νομοθετηθεί, και για να νομοθετηθεί προφανώς χρειαζόμαστε 200 ψήφους αλλά τώρα δεν νομίζω ότι μπορεί κανείς να έχει άλλοθι και να κρυφτεί πίσω από δικαιολογίες όταν αποδεδειγμένα το μέτρο αυτό έχει πετύχει. Η μεγάλη πρόκληση θα είναι να ξεπεράσουμε μια συνταγματική ερμηνεία, εγώ πιστεύω ότι μπορούμε να το κάνουμε, ώστε να δώσουμε τη δυνατότητα πάλι και στους εντός Ελλάδος συμπολίτες μας να ψηφίσουν. Για τους εκτός είναι δεδομένο

ΔΗΜ.: Λέτε και για τους εντός Ελλάδος γιατί κάποιοι είπαν ότι χρειάζεται συνταγματική αναθεώρηση

**Κ.ΜΗΤΣΟΤΑΚΗΣ:** Αυτό είναι ένα ζήτημα ερμηνείας το οποίο τελικά πιστεύω ότι η ίδια η Βουλή θα κρίνει εάν αυτό που το σύνταγμα λεει ταυτόχρονα καλύπτει ή δεν καλύπτει την επιστολική ψήφο αλλά νομίζω ότι πρέπει να δούμε τη μεγάλη εικόνα. Η μεγάλη εικόνα είναι ότι σε ένα περιβάλλον που δυστυχώς μειώνεται η συμμετοχή στις εκλογές οποιοδήποτε μέτρο την αυξάνει είναι προς την θετική κατεύθυνση ενίσχυσης της δημοκρατίας πόσο μάλλον όταν το μέτρο έχει ήδη δοκιμαστεί επιτυχημένα άρα δεν νομίζω ότι πρέπει να κρυφτούμε πίσω από δικαιολογίες. Κατά την άποψη μου το μέτρο αυτό πρέπει να ισχύσει και στις εθνικές εκλογές και απλά η ιδιαιτερότητα θα είναι, όπως έγινε και την προηγούμενη φορά, ότι όποιος ψηφίζει επιστολικά από το εξωτερικό ή και από το εσωτερικό θα πρέπει να ψηφίζει το ψηφοδέλτιο επικρατείας.

ΔΗΜ.: Να πάμε σε ένα θέμα που οι πολίτες το βάζουν επίσης ψηλά και είναι το κομμάτι της υγείας και όταν η υγεία αφορά τα παιδιά γίνεται ακόμα πιο ευαίσθητο θέμα. Είδαμε την απεργία που έχουν οι αναισθησιολόγοι στα παιδικά νοσοκομεία και είδαμε και τον υπουργό Υγείας να λεει ότι αν αυτή η ιστορία συνεχιστεί, και μάλιστα στην χαρακτήρισε και εκβιασμό προς την κυβέρνηση, δεν θα διστάσει να χρησιμοποιήσει και ιδιώτες για να αντιμετωπιστεί το πρόβλημα. Πως στέκεστε εσείς απέναντι σε αυτό το θέμα ιδίως όταν αφορά παιδιά

**Κ.ΜΗΤΣΟΤΑΚΗΣ:** Και πολύ καλά θα κάνει ο υπουργός διότι εδώ φαίνεται ότι υπάρχει ένα πιο ειδικό πρόβλημα. Η υγεία έχει πολλά ευρύτερα ζητήματα και με χαρά στη συνέχεια να τα συζητήσουμε όμως όταν όμως μερικές φορές ζητήματα τόσο ευαίσθητα όπως τα παιδικά χειρουργεία φαίνεται να εργαλειοποιούνται από κάποιους το κράτος οφείλει να αντιδράσει. Αυτό ακριβώς κάνει το υπουργείο και να βρίσκει και πρακτικές λύσεις σε ένα πρόβλημα το οποίο δεν γίνεται να την πληρώνουν τα παιδιά και οι γονείς. Από εκεί και πέρα να πούμε δυο γενικότερα θέματα για την υγεία γιατί όπως ξέρετε είχαμε προτάξει την υγεία ως κεντρικό πυλώνα σημαντικών μεταρρυθμίσεων για τη δεύτερη τετραετία και γίνονται βήματα στην υγεία. Προφανώς υπάρχουνε πολλές δυσκολίες, δεν θα αναφερθώ στα ζητήματα των διορισμών και της προσθήκης του ανθρώπινου δυναμικού αυτό είναι κάτι το οποίο γίνεται με τους ρυθμούς που το ίδιο το ΑΣΕΠ μας επιβάλλει . Έχουμε μια βαριά διαδικασία στο ΑΣΕΠ η οποία εξασφαλίζει αξιοκρατία αλλά δεν είναι η πιο γρήγορη διαδικασία, και είναι κάτι το οποίο πρέπει να το γνωρίζουμε γιατί είναι κάτι το οποίο μας προβληματίζει και εμάς πως μπορούμε να διαφυλάξουμε τα εχέγγυα του ΑΣΕΠ κάνοντας όμως τους διορισμούς πιο γρήγορους.

ΔΗΜ.: Θα μπορούσε αυτό να αλλάξει και με διακομματική συναίνεση δηλαδή να γίνει πιο γρήγορη η διαδικασία

**Κ.ΜΗΤΣΟΤΑΚΗΣ**: Είναι απαραίτητο να αλλάξει και είναι ένα θέμα το οποίο πρέπει μετά τις εκλογές να το συζητήσουμε σοβαρά. Αργούν πάρα πολύ οι άνθρωποι να καθίσουν στις θέσεις τους ή να αναλάβουνε δουλειά και αυτό είναι ένα σύνθετο ζήτημα που πρέπει να το δούμε όμως να επανέλθω στην υγεία. Πάρα πολύ σημαντικές παρεμβάσεις στα νοσοκομεία μας και στα Κέντρα Υγείας από το Ταμείο Ανάκαμψης. Αν θέλετε να κάνετε ρεπορτάζ σε εμβληματικά νοσοκομείο όπως το Αττικό που ξαναφτιάχνονται πχ τα τμήματα επειγόντων περιστατικών. 150 Κέντρα Υγείας στη χώρα ξαναφτιάχνονται από την αρχή με πόρους του Ταμείου Ανάκαμψης, αν προσθέσετε και σημαντικούς πόρους από το ΕΣΠΑ είναι η μεγαλύτερη παρέμβαση η οποία γίνεται στις υποδομές της υγείας από την δημιουργία του ΕΣΥ. Θα το δει ο κόσμος αύριο; Όχι αλλά σε δύο χρόνια θα το έχει δει, θα έχουν ολοκληρωθεί τα έργα αυτά. Πάρα πολύ μεγάλη σημασία αποδίδω και παρακαλώ να το λέτε στις προληπτικές εξετάσεις. Είναι μια τεράστια τομή αυτή η οποία έγινε γιατί πάντα βλέπαμε την υγεία μέσα από το πρίσμα του νοσοκομείου. Τα νοσοκομεία πρέπει να φτιαχτούν κανείς δεν αντιλέγει επ’ αυτό αλλά τι κάνουμε για να μην φτάσουμε στο νοσοκομείο; Το πρόγραμμα Φ. Γεννηματά μας έχει βοηθήσει να εντοπίσουμε παραπάνω από 20 χιλιάδες γυναίκες που είχαν πρώιμο καρκίνο του μαστού και δεν το γνώριζαν γιατί το κράτος πήγε, τους έστειλε ένα μήνυμα και τους είπε πηγαίντε κάντε δωρεάν μια ψηφιακή μαστογραφία. Ακολουθούν άλλα προγράμματα για τον καρκίνο του παχέος εντέρου, για τον καρκίνο του τραχήλου της μήτρας, για τον καρκίνο του πνεύμονα. Είναι μια τεράστια τομή αυτή η οποία που γίνεται, και αυτή με ευρωπαϊκούς πόρους, η οποία βάζει την πρόληψη και την δημόσια υγεία στην πρώτη γραμμή της πολιτικής της κυβέρνησης. Επαναλαμβάνω δεν είναι άλλοθι αυτό να μην κάνουμε τις παρεμβάσεις στα νοσοκομεία από την άλλη όμως δεν γίνεται να βλέπουμε την υγεία μόνο μέσα από το πρίσμα των νοσοκομείων μπορούμε να κάνουμε πολλά πράγματα, να προφθάνουμε ασθένειες, ανθρωποι να ζήσουν πολύ περισσότερο, να μειώσουμε και το κόστος για το σύστημα υγείας αν επενδύσουμε περισσότερο στην πρόληψη.

ΔΗΜ.: Κύριε Πρόεδρε θα αλλάξετε τον εκλογικό νόμο; Δηλαδή τον αλλάξατε την προηγούμενη φορά, το είχατε πει ότι εγώ αυτόν τον νόμο δεν θα τον κρατήσω θα τον αλλάξω, τον αλλάξατε τώρα μπορείτε να δεσμευτείτε ότι δεν θα τον αλλάξετε ή υπάρχουν σκέψεις να κατεβάσετε το όριο. Γιατι πραγματικά για να υπάρχει μια αυτοδύναμη κυβέρνηση η οποιαδήποτε ή θα είστε εσείς ο πρωθυπουργός είτε ο κ. Κασσελάκης είτε ο κ. Ανδρουλάκης είτε ο κ. Κουτσούμπας είναι δύσκολο να πιάσει ένα κόμμα το 39-40% και το 41% που είχατε πάρει

**Κ.ΜΗΤΣΟΤΑΚΗΣ:** Δεν έχω καμία σκέψη να αλλάξω το μπόνους , είμαι σαφής σε αυτό.

ΔΗΜ.: Να πάμε στα ευρωπαϊκά που δυστυχώς όπως γίνεται κάθε φορά στις ευρωεκλογές δεν τα συζητάμε πολύ. Γίνεται μια μεγάλη συζήτηση στην Ευρώπη για το πώς θα δομηθεί το επόμενο ευρωκοινοβούλιο, προφανώς το Λαϊκό Ευρωπαϊκό Κόμμα θα είναι η πρώτη δύναμη ωστόσο η πρόταση που έκανε η κα Λεπέν στην κα Μελόνι να συγκροτήσουν μια νέα ευρωομάδα φοβίζει πολλούς γιατί αν αυτό συμβεί θα είναι αυτή η δεύτερη ομάδα. Το ερώτημα είναι αν αυτό μπορεί να μπλοκάρει την εκλογή της κας Φον Ντερ Λάιεν στη θέση που έχει και σήμερα και αν υπάρξει κάτι τέτοιο υπάρχει στο μυαλό σας ένα plan B; Δηλαδή κάποιος άλλος για αυτή τη θέση με δεδομένο ότι και την προτείνατε και την στηρίζεται την κα Φον Ντερ Λαιεν

**Κ.ΜΗΤΣΟΤΑΚΗΣ:** Είναι σημαντικό την επόμενη μέρα να υπάρχει μια πλειοψηφία φιλοευρωπαϊκών δυνάμεων που να βλέπουν την Ευρώπη όχι σαν ένα πεδίο άσκησης επαναστατικής γυμναστικής. Όσοι μπορούν να προσέλθουν σε αυτή την ευρύτερη συμμαχία είναι καλοδεχούμενοι. Πρέπει να σας πω ότι δεν μπορούμε να βάζουμε κατ’ ανάγκη ταμπέλες και διαχωριστικές γραμμές πριν δούμε συγκεκριμένα δείγματα γραφής από υποψήφιους, από ευρωβουλευτές και από αρχηγούς κρατών και κυβερνήσεις. Αν θέλετε την προσωπική μου άποψη δεν νομίζω ότι η κα Μελόνι έχει τόσα πολλά κοινά με την κα Λεπέν όσο η κα Λεπέν μπορεί να φαντάζετε ότι έχει.

ΔΗΜ.: Αυτό είναι αλήθεια γιατί είχε μια μετάλλαξη η κα Μελόνι, αλλιώς ξεκίνησε και πήρε τον Ντράγκι δίπλα της

**Κ.ΜΗΤΣΟΤΑΚΗΣ:** Ακριβώς, τυχαίνει να κάθομαι δίπλα της στο ευρωπαϊκό συμβούλιο, έχουμε μια πολύ καλή σχέση. Η Ελλάδα και η Ιταλία έχουν μια πάρα πολύ στενή σχέση όπως καταλαβαίνετε, και δεν θεωρώ την κα Μελόνι ως μια πολίτικό -μπορεί να έχει άλλες καταβολές με τις οποίες προφανώς δεν συμφωνώ καθόλου αλλά δεν έχω διακρίνει ότι μιλάμε για μια πολιτικό η οποία βλέπει την Ευρώπη μέσα από πολύ διαφορετική οπτική γωνία από αυτή που τη βλέπουμε και πολλοί άλλοι αρχηγοί κρατών και κυβερνήσεων, να μην μιλήσω μόνο για το Λαϊκό Ευρωπαϊκό Κόμμα. Από εκεί και πέρα επειδή με ρωτήσατε για την κα Φον Ντερ Λαιεν θέλω να είμαι τελείως σαφής. Το Ευρωπαϊκό Λαϊκό Κόμμα θα είναι το πρώτο κόμμα καθώς φαίνεται στο επόμενο ευρωκοινοβούλιο, έχει το δικαίωμα να επιλέξει τον ή την επόμενη πρόεδρο της ευρωπαϊκής επιτροπής και η επιλογή μας είναι η κα Φον ντερ Λαιεν, δεν υπάρχει plan B. Ξεκινάμε και προσερχόμαστε σε αυτές τις διαπραγματεύσεις από αυτό το αξίωμα για να συζητήσουμε μετά τις υπόλοιπες θέσεις.

ΔΗΜ.: Άρα αν «παίξει» ο Ντράγκι μπορεί να «παίξει» για το Ευρωπαϊκό Συμβούλιο

**Κ.ΜΗΤΣΟΤΑΚΗΣ:** Δεν το ξέρω αυτό και δεν θέλω να μπω στην ονοματολογία. Αυτό το οποίο ξέρω είναι ότι το Ευρωπαϊκό Λαϊκό Κόμμα θα έχει πρόεδρο στην επόμενη Κομισιόν και αυτή η πρόεδρος θα είναι η κα Φον Ντερ Λάιεν, αυτό είναι ειλημμένη απόφαση του Ευρωπαϊκού Λαϊκού Κόμματος .

ΔΗΜ.: Να δούμε αν εσείς έχετε κάποια ειλημμένη απόφαση σε ότι αφορά τον Έλληνα επίτροπό. Έχετε αποφασίσει σε αυτή την Κομισιόν για τα επόμενα πέντε χρόνια τι χαρτοφυλάκιο θα ζητήσετε και μετά θα ρωτήσω για το πρόσωπο

**Κ.ΜΗΤΣΟΤΑΚΗΣ:** Το χαρτοφυλάκιο δεν καθορίζεται από τη χώρα

ΔΗΜ.: Ναι αλλά κάνουμε προτάσεις

**Κ.ΜΗΤΣΟΤΑΚΗΣ:** Αφήστε αυτά θα τα συζητήσουμε μετά τις ευρωεκλογές, σίγουρα η χώρα θα έχει ένα δυνατό χαρτοφυλάκιο.

ΔΗΜ.: Σχοινάς ή Σκυλακάκης ή Κεραμέως ή Τζιτζικώστας;

**Κ.ΜΗΤΣΟΤΑΚΗΣ:** Δεν έχω να σας πω τίποτα για αυτό γιατί όπως καταλαβαίνετε το χαρτοφυλάκιο μπορεί να καθορίσει και τις δεξιότητες του προσώπου που θα το καταλάβει. Πρώτα συζητάμε χαρτοφυλάκιο και μετά συζητάμε πρόσωπο.

ΔΗΜ.: Πάμε στην προεκλογική εκστρατεία. Ότι «ιδρώνετε τη φανέλα» δεν υπάρχει καμία αμφιβολία, έχετε οργώσει για ακόμα μια φορά την Ελλάδα, πολλοί λένε αν η ΝΔ πάρει το 33% που βάλατε ως πήχη αυτό σε πολύ μεγάλο βαθμό θα πιστωθεί στο δικό σας αγώνα και λένε πολλοί την ίδια ώρα ότι εντός ΝΔ δεν την «ιδρώνουν» όλοι ακριβώς το ίδιο τη φανέλα, να μην πω ότι ορισμένοι την έχουν και άθικτη. Θέλω να μου πείτε αν θα αξιολογηθεί η στάση του καθενός την επόμενη μέρα, όχι μόνο στον ανασχηματισμό γιατί πολλοί λένε ότι δεν ιδρώνουμε τη φανέλα επειδή δεν μας έχει αξιοποιήσει ο Μητσοτάκης. Αν θα αξιολογηθεί η στάση τους και στον ανασχηματισμό αλλά και στην ευρύτερη αντιμετώπιση και αξιοποίηση που θα έχουν εντός της ΝΔ και εντός της κυβέρνησης.

**Κ.ΜΗΤΣΟΤΑΚΗΣ:** Κάθε εκλογή είναι μια συλλογική προσπάθεια, προφανώς ηγείται ο πρόεδρος του κόμματος αλλά έχω την τύχη να είμαι πρόεδρος ενός μεγάλου οργανωμένου κόμματος με πολλά στελέχη και μια καλή οργανωτική υποδομή. Ξέρουμε να κάνουμε εκλογές, το έχουμε αποδείξει εξάλλου αυτό και πρέπει να σας πω ότι είμαι πολύ ικανοποιημένος από την συστράτευση όλων των στελεχών και των κορυφαίων υπουργών που αφιέρωσαν τις μέρες που τους ζήτησα στον προεκλογικό αγώνα ...

ΔΗΜ.: Τι τους έχετε κάνει, τόσο που τρέχουν πραγματικά δεν τους προλαβαίνουμε

**Κ.ΜΗΤΣΟΤΑΚΗΣ:** Άρα όλοι τρέχουν το ίδιο τώρα αν κάποιοι «ιδρώνουν» παραπάνω ή όχι αυτό έχει να κάνει με τον τρόπο με τον οποίο αντιμετωπίζει το σώμα τους στο τρέξιμο

ΔΗΜ.: Το θέμα είναι αν υπάρχουν κάποιοι που δεν την «ιδρώνουν» καθόλου

**Κ.ΜΗΤΣΟΤΑΚΗΣ:** Εσείς κάνετε το ρεπορτάζ, εγώ δεν έχω καμία τέτοια εικόνα

ΔΗΜ.: Επειδή εμείς κάνουμε το ρεπορτάζ έχουμε να σας ρωτήσουμε αν θα κάνετε ανασχηματισμό μετά τις ευρωεκλογές και αν αυτή η σκέψη σας μπορεί να επηρεαστεί από το οποιοδήποτε αποτέλεσμα. Δηλαδή λένε, «αν πάρει 31% θα κάνει ανασχηματισμό ο Μητσοτάκης, αν πάρει 33% θα το κάνει αργότερα»

**Κ.ΜΗΤΣΟΤΑΚΗΣ:** Για μένα η απόδοση του κυβερνητικού σχήματος αξιολογείται συνέχεια. Ξέρετε ότι δεν μου αρέσουν οι συχνοί ανασχηματισμοί, ξέρετε επίσης όμως ότι όταν εντοπίζω αδυναμίες δεν διστάζω και να τις διορθώσω άρα η απόδοση της κυβέρνησης δεν είναι τόσο συνάρτηση του εκλογικού αποτελέσματος έχω πει όμως με σαφήνεια ότι όσο πιο ισχυρή είναι η εντολή την οποία λάβουμε με τόσο μεγαλύτερη ορμή θα μπορέσουμε να υλοποιήσουμε τις μεταρρυθμίσεις αλλά και τόσο πιο ισχυρό μήνυμα θα στείλουμε- και θα επιμείνω σε αυτό-ότι δεν θα γυρίσει ποτέ η Ελλάδα πίσω στις εποχές των λεφτόδεντρων και των ανέξοδων υποσχέσεων που μας οδήγησαν στην χρεωκοπία. Το λεω αυτό γιατί αν είχα απέναντί μου κόμματα τα οποία ήταν διατεθειμένα πραγματικά να συζητήσουμε για την Ευρώπη, να κάνουμε έναν ουσιαστικό διάλογο ποιοτικό δεν θα επέμενα τόσο πολύ σε αυτό αλλά έχουμε απέναντί μας δυστυχώς μια αντιπολίτευση και ειδικά μια αξιωματική αντιπολίτευση, η οποία δεν έχει μάθει τίποτα από τα λάθη της, μπορεί να έχει ένα πιο σύγχρονο περιτύλιγμα αλλά λεει ακριβώς τα ίδια τα οποία έλεγε τόσα χρόνια και θα έλεγα ότι στον πολιτικό λόγο του ΣΥΡΙΖΑ αυτή τη στιγμή τέμνονται οι χειρότερες εποχές του προγράμματος της Θεσσαλονίκης με «το λεφτά υπάρχουν» του Γ. Παπανδρέου. Γιατί έρχονται και λένε θα δώσουμε πολλά λεφτά και θα τα βρούμε διότι υπάρχουν αυτά τα λεφτά κάπου και απλά πρέπει να τα φορολογήσουμε για να τα πάρουμε. Τα έχουμε ακούσει αυτά ξανά και χρεωκοπήσαμε! Δεν θα ξαναγυρίσει η χώρα εκεί για αυτό είναι πολύ σημαντικό να σταλεί αυτό το μήνυμα ότι αυτά τα αφήσαμε για τα καλά πίσω μας γιατί η χώρα έχει κάνει μεν μεγάλη πρόοδο αλλά κανείς δεν μας λεει ότι με άφρονες πολιτικές δεν θα μπορούσαμε να ξανακυλήσουμε πίσω.

ΔΗΜ.: Μια και είπαμε πριν για τα ποσοστά υπάρχει μια λογική, που είναι κυρίως στους οπαδούς της ΝΔ, η οποία λεει «εντάξει η ΝΔ έχει δυνατό ποσοστό 30-33% ενδεχομένως να μην χρειάζεται να πάω να ψηφίσω» και αυτό να οδηγήσει κάποιους όχι στη συνειδητή αποχή αλλά στην αποχή της βεβαιότητας ότι το κόμμα πάει καλά, σε όλους αυτούς τι απαντάτε;

**Κ.ΜΗΤΣΟΤΑΚΗΣ:** Να πάνε να ψηφίσουν γιατί η κάλπη είναι άδεια. Θυμηθείτε τις εκλογές του Ιουνίου, τις εκλογές του 41% και θυμηθείτε τελικά ότι επειδή μπήκαν τόσα κόμματα στην Βουλή ανέβηκε πάρα πολύ ο πήχης και εκεί που όλοι θεωρούσαν δεδομένο το αποτέλεσμα έπρεπε πραγματικά να ιδρώσουμε τη φανέλα μεταξύ Μαΐου και Ιουνίου για να φτάσουμε σε αυτό το ποσοστό. Οπότε μη φτάσουμε στο σημείο μετά να λέμε «ουπς! Το αποτέλεσμα δεν είναι αυτό που περιμέναμε», για τους Νεοδημοκράτες μιλώ, σε αυτούς απευθύνομαι γιατί εν πάση περιπτώσει «αποφασίσαμε να φύγουμε ένα Σαββατοκύριακο να πάμε σε κάποιο νησί». Όχι! Παράκληση στους φίλους μας, αυτούς που ξέρουν ότι θα ψηφίσουν ΝΔ αλλά λένε μπορεί να μην αξίζει τον κόπο» να πάνε παρακαλώ πολύ να ψηφίσουν. Έχει πάρα πολύ μεγάλη σημασία την επόμενη μέρα το ποσοστό να είναι ισχυρό και η φωνή της Ελλάδος να ακούγεται ισχυρή στις Βρυξέλλες. Ένα ισχυρό ποσοστό θα δώσει και σε μένα και στους ευρωβουλευτές μας ακόμα μεγαλύτερη δύναμη να είμαστε ακόμα πιο επιδραστικοί στις Βρυξέλλες και στο Στρασβούργο την επόμενη μέρα.

ΔΗΜ.: Κατερίνα Σακελλαροπούλου δεύτερη θητεία; Γιατί από δύο τοποθετήσεις που έχετε κάνει εγώ αυτό κατάλαβα, σωστά ;

**Κ.ΜΗΤΣΟΤΑΚΗΣ:** Έχω εκφραστεί πολύ θετικά για το έργο της κας Προέδρου της Δημοκρατίας, το επαναλαμβάνω και τρίτη φορά σε εσάς.

ΔΗΜ.: Αλλά μπαίνω στον πειρασμό επειδή υπάρχουν κάποια έντυπα που σώνει και καλά ήθελαν να σας στείλουν στην Ευρώπη, δεν τα κατάφεραν, και τώρα λένε ότι τον Μητσοτάκη μπορεί να τον ενδιαφέρει και η προεδρία της δημοκρατίας για να αποστρατευτείτε.

**Κ.ΜΗΤΣΟΤΑΚΗΣ:** Συμπάσχω με το ενδιαφέρον κάποιων «καλών φίλων» να απαλλαγούνε από εμένα μέσα από μια κλωτσιά προς τα έξω ή προς τα πάνω. Είμαι εκλεγμένος πρωθυπουργός για μια τετραετία, είναι η μεγαλύτερη τιμή να υπηρετώ τους Έλληνες πολίτες μέσα από αυτό το αξίωμα. Δεν πάω πουθενά, σας το είχα πει ήδη από τον Σεπτέμβριο.

ΔΗΜ.: Υπάρχει και τραγούδι «δεν πάω πουθενά εδω θα μείνω »

**Κ.ΜΗΤΣΟΤΑΚΗΣ:** Δυστυχώς χάσαμε τον Β. Καρρά που το έλεγε. Το ζήτημα αυτό για μένα είναι ένα ζήτημα αρχής. Είναι τιμητικό να ακούγεται το όνομα ενός Έλληνα για μια κορυφαία ευρωπαϊκή θέση, δεν συμβαίνει από τη μια στιγμή στην άλλη, είναι και μια ένδειξη ότι η φωνή της Ελλάδος μετράει στην Ευρώπη πάντως εγώ είμαι εδώ και θα παραμείνω εδώ και θα τιμήσω την εμπιστοσύνη με την οποία με περιέβαλαν οι Έλληνες πολίτες.

ΔΗΜ.: Ο κ. Κασσελάκης λεει ότι θα κερδίσει τις εκλογές και μάλιστα θέλει και δύο τετραετίες για να φτιάξει όλα αυτά που οραματίζεται για την Ελλάδα, θα θέλαμε ένα σχόλιό σας.

**Κ.ΜΗΤΣΟΤΑΚΗΣ:** Μπράβο του! Καλό είναι να είμαστε φιλόδοξοι, φαντάζομαι ότι ο καθένας που πολιτεύεται θέλει να κερδίσει τις εκλογές. Θέλω να κάνω ένα σχόλιο το οποίο αφορά την χρήση της λέξης αλαζονεία στον πολιτικό διάλογο. Το 41% μας το έδωσαν οι πολίτες, όταν κάποιοι το επικρίνουν τους πολίτες επικρίνουν όχι εμένα. Δεν το υφάρπαξα από κάποιον, οι πολίτες μας εμπιστεύτηκαν άρα νομίζω ότι πρέπει να είμαστε λίγο πιο προσεκτικοί

ΔΗΜ.: Και ιδίως όταν το λένε κόμματα που έχουν πάρει 45 και 48%

**Κ.ΜΗΤΣΟΤΑΚΗΣ:** Έτσι είναι και όταν κάποιοι προεξοφλούν ότι θα γίνουν πρωθυπουργοί, ότι από τώρα έχουν κανονίσει το υπουργικό τους συμβούλιο, κάποιοι θα συμμετέχουν κάποιοι δεν θα συμμετέχουν και αυτοί οι ίδιοι κατηγορούν κάποιους άλλους για αλαζονεία ας βγάλουν οι ακροατές τα συμπεράσματά τους.

ΔΗΜ.: Ο κ. Ανδρουλάκης σας κατηγόρησε ότι έχετε επιλέξει αντίπαλο και ότι αυτός είναι ο κ.Κασσελάκης επειδή είναι εύκολος αντίπαλος και δεν επιλέξατε τον ίδιο που θεωρεί τον εαυτό του δύσκολο και τον βασικό αντίπαλο, το ΠΑΣΟΚ δηλαδή απέναντι σε εσάς.

ΔΗΜ: Μήπως φοβάστε τον Ανδρουλάκη;

**Κ.ΜΗΤΣΟΤΑΚΗΣ:** Να ξεκαθαρίσουμε κάποια πράγματα. Οι κοινοβουλευτικοί συσχετισμοί καθορίστηκαν από τις εκλογές του Ιουνίου ’23 και ο ΣΥΡΙΖΑ είναι αξιωματική αντιπολίτευση, εκτός αν συμβεί κάτι δραματικό στην κοινοβουλευτική του ομάδα ο ΣΥΡΙΖΑ είναι αξιωματική αντιπολίτευση. Έχει έναν καινούργιο αρχηγό τώρα ο οποίος δεν έχει ακόμα εκλεγεί πουθενά αλλά δοκιμάζεται και θα κριθεί και αυτός για πρώτη φορά στην κάλπη των ευρωεκλογών. Δεν επιλέγω εγώ αντίπαλο ούτε εκφράζω κάποια προτίμηση για το ποιος είναι ο αντίπαλός μου. Το γεγονός ότι το ΠΑΣΟΚ δεν φαίνεται να μπορεί να εκμεταλλευτεί τα μεγάλα προβλήματα του ΣΥΡΙΖΑ αυτό δεν είναι δικό μου πρόβλημα. Αυτό είναι μάλλον ένα ζήτημα για το οποίο πρέπει να απαντήσει ο κ. Ανδρουλάκης αλλά στους δικούς του ψηφοφόρους όχι σε μένα. Εμένα αυτό το οποίο με νοιάζει είναι να φροντίσω τα του οίκου μου και επίσης αυτό το οποίο με ενδιαφέρει και θα επιχειρώ να το κάνω μέχρι τις ευρωεκλογές είναι να εξηγώ γιατί οι εκλογές αυτές έχουν μια σημαντική ευρωπαϊκή διάσταση. Γιατί αυτά που θα γίνουν στην Ευρώπη τα επόμενα πέντε χρόνια είναι σημαντικά, γιατί θα έχει σημασία αν θα έχουμε ένα καινούργιο ταμείο Ανάκαμψης, αν θα έχουμε ένα καινούργιο Αμυντικό Ταμείο που θα χρηματοδοτεί ενδεχομένως πολύ φιλόδοξα έργα όπως μια κοινή αντιπυραυλική ομπρέλα για όλη την Ευρώπη, τι θα γίνει με τους αγρότες μας, πως θα κάνουμε πράξη την πράσινη μετάβαση. Αυτά θα αποφασιστούν στις Βρυξέλλες και στο Στρασβούργο και έχει σημασία η φωνή της Ελλάδας να ακούγεται ισχυρή. Είμαι ο μόνος που μιλάει για την Ευρώπη και θα εξακολουθώ να μιλώ για την Ευρώπη ωσότου λήξει η προεκλογική περίοδος σε οκτώ μέρες από τώρα

ΔΗΜ.: Κύριε πρόεδρε κλείνουμε με δύο ερωτήσεις που είναι πιο προσωπικού χαρακτήρα

ΔΗΜ: Ποιο χαλαρές

ΔΗΜ: Εγώ κιόλας δηλώνω ότι την έχω κλέψει από τον youtuber Fipster, την έκανε στον πρόεδρο του ΣΥΡΙΖΑ. Του έδωσε τρία ονόματα το δικό σας, του κ. Ανδρουλάκη και του κ. Κουτσούμπα, εγώ σβήνω το Μητσοτάκης και γράφω του Κασσελάκη, έχετε λοιπόν Κασσελάκη, Ανδρουλάκη, Κουτσούμπα με ποιον θα θέλατε να αποκλειστείτε σε έρημο νησί, με ποιον να παίξετε ποδόσφαιρο και με ποιον να πάτε στα μπουζούκια.

**Κ.ΜΗΤΣΟΤΑΚΗΣ:** Θα ήθελα να παίξω μπάσκετ με τον κ. Ανδρουλάκη έχουμε ένα κοινό αθλητικό ενδιαφέρον. Δεν ξέρω το σπορ κάνει ο κ. Κασσελάκης και ο κ.Κουτσούμπας. Ως προς το έρημο νησί πάλι θα επέλεγα τον κ.Κουτσούμπα γιατι θα ήθελα να συζητήσω σε βάθος τι είναι αυτο το οποίο κάνει κάποιον άνθρωπο σήμερα να είναι κομουνιστής, έχω δυσκολία να το καταλάβω αυτό. Θα ήθελα πραγματικά να το καταλάβω αυτό και δια της εις άτοπον απαγωγής θα πήγαινα με τον κ. Κασσελάκη στα μπουζούκια όχι για να διαπιστώσουμε ποιος είναι πιο λαϊκός αλλά επειδή αυτή την επιλογή μου αφήσατε. Αυτός έμεινε.

ΔΗΜ.: Και ο κ. Κασσελάκης εσάς επέλεξε για τα μπουζούκια άρα είναι κοινή η επιλογή για τα μπουζούκια.

ΔΗΜ: Στη σουίτα ή στην αίθουσα κάτω;

**Κ.ΜΗΤΣΟΤΑΚΗΣ:** Παρότι μου αρέσει πολύ η ελληνική μουσική δεν πάω συχνά σε κέντρα. Για να σας πω την αλήθεια αγνοούσα ότι υπάρχουνε σουίτες. Όταν πήγαινα, σε άλλες εποχές, σουίτες δεν υπήρχανε.

ΔΗΜ.: Και το τελευταίο ερώτημά μας με αφορμή το πλάνο που είδαμε πριν από λίγες μέρες να σας επισκέπτεται ο κ. Λουλούδης στο Μαξίμου και να σας δίνει τα παπούτσια της ΝΔ που όπως είπατε τα ζηλέψατε πολύ και πια υπάρχουν και αυτά, θέλουμε να μας πείτε σε ποιον θα τα δίνατε ή σε ποια να τα φορέσει αλλά εκτός ΝΔ

**Κ.ΜΗΤΣΟΤΑΚΗΣ:** Καταρχάς να πω ότι είναι μια ωραία πρωτοβουλία και σκεφτόμαστε μήπως επειδή αυτή την στιγμή υπάρχουν μόνο τρία ζευγάρια, μήπως κάνουμε κάποια συμπαραγωγή και τα δώσουμε σε κάποια μέλη του κόμματος. Γιατί είδα πολύ μεγάλη απήχηση ειδικά από την πιτσιρικαρία όλοι με ρωτάνε πότε θα φορέσω

ΔΗΜ.: Και πολλοί υπουργοί μαθαίνω ότι θέλουν να τα βρούνε και δεν τα βρίσκουν

**Κ.ΜΗΤΣΟΤΑΚΗΣ:** Ναι. Μιας και με αναγκάζεται θα πω ότι θα ήθελα να τα προσφέρω και να τα φορέσει η κα Κοραή η οποία ως γνωστό είναι πάντα ντυμένη στην τρίχα και νομίζω ότι θα εκτιμήσει ιδιαίτερα ένα τέτοιο δώρο

ΔΗΜ.: Κύριε πρόεδρε σας ευχαριστούμε πάρα πολύ, τιμή μας που ήσασταν σήμερα στα Παραπολιτικά και μαζί μας στο Μπρα ντε φερ. Καλή επιτυχία!